Oudhoofseun laat hom nie deur armoede stuit | News24
Oudhoofseun laat hom nie deur armoede stuit
Millicent Kennedy, lewenswetenskappe-onderwyser by Bertram Sekondêre Skool, was Donderdag oorstelp van vreugde oor Lorenzo Jonkerman se drie onderskeidings waarvan een in haar vak was. Foto: ROSLYN BAATJIES
LORENZO Jonkerman (17), voormalige hoofseun van Bertram Sekondêre Skool in Bloemendal in Port Elizabeth, het hom nie deur armoede laat stuit nie.
Met 'n enkelma wat werkloos is, het hy gewéét sy sukses rus vierkantig op sy skouers.
En met drie onderskeidings in sy sak begin dié oudhoofseun se universiteitsreis dalk eersdaags by die Nelson Mandela-Universiteit in BSc(Chem) – mits hy die Raymond Uren-beurs ontvang. Dié beurs is vir leerlinge uit die noordelike woonbuurte in Port Elizabeth wat onder moeilike omstandighede presteer.
Hoewel harde werk sy resep vir sukses was, het hy ook tyd gemaak om tydens pouse sy maats met húl skoolwerk te help.
"Ek het myself geleer om nie te stres nie," sê hy. "As jy stres, dan gaan jy niks gedoen kan kry nie. Ek het ook elke geleentheid gebruik in die klas om vrae uit te werk en sommer my huiswerk klaar te maak as die onderwyser nie besig is met lesgee nie."
Hy het ook tuis sy werk in klein sarsies gedoen om homself nie te oorwerk nie.
"Ek het gesorg dat ek genoeg slaap kry en gereeld water drink asook gesond eet, want 'n gesonde liggaam huisves 'n gesonde verstand."
Jonkerman het onderskeidings in lewenswetenskappe, fisiese wetenskappe en Engels eerste addisionele taal behaal.
"Ek het verwag om 'n onderskeiding vir fisiese wetenskappe te kry, maar nie vir die ander twee nie.
"My ma, Fransina, is baie gelowig en sy het vir my gebid om goed te vaar."
Millicent Kennedy, Jonkerman se lewenswetenskappe-onderwyser, sê sy is oorstelp van vreugde.
"Hy het vir my gesê hy weet nie hoe om my te betaal vir my bystand nie, maar dat hy so goed geslaag het is my betaling."
Ook die hoof, Jerome May, is ewe trots op Jonkerman.
"Dit gaan finansieel nie goed met die gesin nie en dat Lorenzo so goed gevaar het, is 'n bewys dat armoede nie 'n verskoning is om goed te presteer nie.